“โฆษก พปชร.” ปัดข่าว “อุตตม” ไขก๊อก ชี้ไม่ใช่เวลาเปลี่ยนแปลงทางการเมือง
โฆษก พรรคพลังประชารัฐ ปัดข่าว "อุตตม" ไขก๊อก หน.พรรคฯ ชี้ไม่ใช่เวลาเปลี่ยนแปลงทางการเมือง มุ่งเยียวยา "โควิด-19"
โฆษก พรรคพลังประชารัฐ ปัดข่าว "อุตตม" ไขก๊อก หน.พรรคฯ ชี้ไม่ใช่เวลาเปลี่ยนแปลงทางการเมือง มุ่งเยียวยา "โควิด-19"
14 พ.ค. 2563

นายธนกร วังบุญคงชนะ โฆษกพรรคพลังประชารัฐ (พปชร.) กล่าวถึงกระแสข่าว นายอุตตม สาวนายน ลาออกจากหัวหน้าพรรคฯ ว่า ข่าวดังกล่าวไม่เป็นความจริง สถานการณ์ภายในพรรคยังเป็นปกติ
โดยนายธนกร ระบุว่า ตนเองได้สอบถามนายอุตตมแล้ว ได้รับคำยืนยันว่ายังคงทำหน้าที่ทั้งในพรรคและในคณะรัฐมนตรีต่อไป หลังได้เข้าพบ พล.อ.ประยุทธ์ จันทร์โอชา นายกรัฐมนตรี และ รมว.กลาโหม แล้วได้รับคำชี้แนะและให้กำลังใจเมื่อวันก่อน
ส่วนกรรมการบริหารพรรครายอื่น ไม่ว่าจะเป็น ร.อ.ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ หรือนายสุริยะ จึงรุ่งเรืองกิจ รมว.อุตสาหกรรม เท่าที่ทราบก็ยังไม่ได้ลาออกเช่นกัน
 “สถานการณ์ขณะนี้ยังไม่ใช่เวลาที่จะมีการเปลี่ยนแปลงภายในพรรคและใน ครม.เพราะทุกฝ่ายต้องร่วมแรงร่วมใจกันแก้ปัญหาโควิด-19 ให้กับพี่น้องประชาชนก่อน แม้ว่าตัวเลขของผู้ป่วยรายใหม่จะไม่มี และรัฐบาลสามารถควบคุมสถานการณ์ได้แล้ว แต่ยังวางใจไม่ได้ รัฐบาลยังต้องทำงานหนักต่อไป โดยเฉพาะการเยียวยาและการฟื้นฟูประเทศหลังโควิด-19” นายธนกร กล่าว
ทั้งนี้ โฆษกพรรค พปชร. กล่าวเพิ่มเติมว่า ขณะนี้นายอุตตมทำงานอย่างหนัก โดยเฉพาะเรื่องการเยียวยา 5,000 บาทให้กับประชาชน ซึ่งภายในพรรคต้องมีความเป็นเอกภาพ เป็นหนึ่งเดียวกัน โดยมี พล.อ.ประยุทธ์ และ พล.อ.ประวิตร วงษ์สุวรรณ รองนายกรัฐมนตรี เป็นศูนย์กลางในพรรค ขณะที่มีนายอุตตม และนายสนธิรัตน์ สนธิจิรวงศ์ เลขาธิการพรรคฯ ขับเคลื่อนการทำงานในพรรคอย่างเป็นระบบไปสู่ทิศทางที่ประชาชนคาดหวัง ซึ่งที่ผ่านมา ทั้งนายอุตตม และนายสนธิรัตน์ ต่างทุ่มเททำงานให้กับพรรคอย่างเต็มที่มาตลอด